P6_TA(2007)0153

Acord multilateral privind stabilirea unui spaţiu aerian comun european

Rezoluţia Parlamentului European din 25 aprilie 2007 privind propunerea de decizie a Consiliului privind încheierea Acordului multilateral între Republica Albania, Bosnia şi Herţegovina, Republica Bulgaria, Republica Croaţia, Comunitatea Europeană, Republica Islanda, Fosta Republică Iugoslavă a Macedoniei, Regatul Norvegiei, Serbia şi Muntenegru, România şi Misiunea ONU de administraţie interimară în Kosovo privind stabilirea unui spaţiu aerian comun european (ECAA)

Parlamentul European,

- având în vedere propunerea Comisiei prezentată Consiliului COM(2006)0113 [1],

- având în vedere rezoluţia sa din 17 ianuarie 2006 privind dezvoltarea agendei politicii externe comunitare în domeniul aviaţiei [2],

- având în vedere articolul 103 alineatul (2) din Regulamentul său de procedură,

A. întrucât România, după aderarea la UE, ar trebui tratată diferit de celelalte state membre şi întrucât Bulgaria, în ciuda aderării sale, este supusă unei clauze de salvgardare în ceea ce priveşte interesele de securitate şi, prin urmare, ar trebui tratată ca ţară terţă,

B. întrucât Consiliul a adoptat acordul provizoriu propus de Comisie şi întrucât acest acord provizoriu trebuie să fie ratificat de către toate părţile,

C. întrucât Acordul privind spaţiul aerian comun european (ECAA) este important ca acord cadru pentru gestionarea aspectelor legate de aviaţie cu ţările din Balcanii de Vest, Islanda şi Norvegia, în special, şiîntrucât oferă un model pentru acordurile viitoare de acest fel cu alte ţări terţe,

Mediu

1. constată că este important ca ECAA să acopere legislaţia europeană actuală şi pe cea viitoare privind emisiile şi alte măsuri care vor reduce impactul mediului asupra traficului aerian;

2. salută faptul că părţile la acord acceptă ca pe viitor să includă traficul aerian în sistemele de comercializare a cotelor de emisie (ETS);

3. subliniază importanţa acordului în ceea ce priveşte crearea condiţiilor de extindere a cerului unic european (SES) dincolo de statele membre ale UE,

Siguranţă şi securitate

4. prin urmare, subliniază importanţa asistenţei tehnice şi a negocierilor de aderare ca mijloace de obţinere a consensului necesar cu partenerii care nu sunt membri ai UE sau SEE în vederea atingerii acestui obiectiv;

5. insistă asupra faptului că toată legislaţia UE în domeniul siguranţei şi securităţii şi Regulamentul (CE) nr. 1107/2006 al Parlamentului European şi al Consiliului din 5 iulie 2006 privind drepturile persoanelor cu handicap şi ale persoanelor cu mobilitate redusă pe durata călătoriei pe calea aerului [3] trebuie incluse în anexa operaţională la acest acord;

6. constată că gestionarea traficului aerian este inclusă în acord, lucru important din punctul de vedere al aplicării normelor SES, cum ar fi cele referitoare la crearea de blocuri transfrontaliere ale spaţiului aerian;

7. salută avantajele punerii în aplicare reciproce şi coerente a Directivei 2004/36/CE a Parlamentului European şi a Consiliului din 21 aprilie 2004 privind siguranţa aeronavelor ţărilor terţe care folosesc aeroporturile comunitare [4] de către toate părţile acordului;

8. reaminteşte că realizarea obiectivelor SES presupune, de asemenea, o flexibilitate a spaţiului aerian, fapt care necesită o cooperare instituţionalizată între autorităţile militare şi civile în domeniul controlului traficului aerian;

Aspecte sociale

9. salută rolul Agenţiei Europene pentru Siguranţă Aeriană în formarea experţilor, pregătirea manualelor şi asigurarea de consultanţă tehnică în ţările partenere, precum şi în crearea mecanismelor de punere în aplicare;

10. subliniază faptul că legislaţia UE în vigoare în domeniul social trebuie respectate în contextul punerii în aplicare a acordului;

11. constată că acordul prevede punerea în aplicare a Regulamentul (CEE) nr. 3922/91 al Consiliului din 16 decembrie 1991 privind armonizarea cerinţelor tehnice şi a procedurilor administrative în domeniul aviaţiei civile [5];

12. observă că angajamentele din acord trebuie puse în aplicare cu celeritate şi că Parlamentului European trebuie să i se prezinte, până la 31 decembrie 2008, un raport de progrese;

13. invită Comisia şi Consiliul să se asigure că acordul reflectă aceste considerente fundamentale şi că sau luat măsuri de monitorizare a procesului de punere în aplicare;

*

* *

14. îi încredinţează Preşedintelui său sarcina de a transmite prezenta rezoluţie Consiliului şi Comisiei.

[1] Nepublicată încă în JO.

[2] JO C 287 E, 24.11.2006, p.84.

[3] JO L 204, 26.7.2006, p. 1.

[4] JO L 143, 30.4.2004, p.76, directivă astfel cum a fost modificată prin Regulamentul (CE) nr. 2111/2005 (OJ L 344, 27.12.2005, p. 15).

[5] JO L 373, 31.12.1991, p.4, regulament astfel cum a fost modificat ultima dată prin Regulamentul (CE) nr.1900/2006 al Parlamentului European şi al Consiliului (JO L 377, 27.12.2006, p. 176).

--------------------------------------------------